钦定古今图书集成/理学汇编/经籍典/第085卷 > 许衡读易私言 > 《五》
## 钦定古今图书集成/理学汇编/经籍典/第085卷 > 许衡读易私言 > 《五》

五五上卦之中，乃人君之位也。诸爻之德，莫精于此，
故在干则刚健而断，在坤则重厚而顺，未或有先之
者。至于坎险之孚诚，离丽之文明，巽顺于理，艮笃于
实，皆能首出乎庶物，不问何时克济大事。《传》谓“五多
功”者，此也。独震忌强辅，兑比小人，于君道未善，观其
戒之之辞则可知。

《干》九五，刚健中正，得处君位，不问何时，皆无悔吝。惟
《履》之刚决，与同人之私昵，不合君道，故“有厉有号，咷”
也。

《兑》：九五，下履不正之强辅，上比柔邪之小人，非君之
善道也。然以其中正也，故下有忌而可胜，上有说而
可决。大哉中正之为德也。

《离》六五强辅强师，而六以文明柔中之才而丽之，悔
可忘也，事可济也。然更得九二应之为贵，故《大有》《睽》
《鼎》《未济》皆吉，而他卦止以得中而免耳。

《震》，六五，九四阳刚不正之臣，为动之主，而六五以柔
中乘之，其势可嫌也。得九二刚中应之，其势颇振动，
故《恒》《大壮》《解》《归妹》比他卦为优，而《丰》之二五，以明动
相资，故其辞亦异焉，胜于《豫》《震》《小过》之无应也。
《巽》，九五以巽处中正，又君臣相得，而刚柔相济，相得
则无内难，相济则有成功，不待于应，自可无咎，应则
尤为美也。

《坎》九五以阳刚之才，处极尊之位，中而且正，可以有
为也。然适在险中，未能遽出，故诸卦皆有须待之义。
夫能为者才也，得为者，位也，可为者，时也。有才位而
无其时，唯待为可，待而至于可，则“无咎”矣。

艮，六五君辅皆柔，且无相得之义，本不可有为也。以
六有静止得中之才，上依下任，故仅能成功，然非可
大有为也。更或无应，是不得于臣民，于君道何取焉？
坤六五，坤六居五，虽不当位，然柔顺重厚，合于时中，
有人君之度焉。得九二刚中应之，则事乃可济。故《师》
《泰》《临》《升》，或吉或“无咎”，而他卦则戒之之辞为尤重。盖
阴柔之才。不克大事。且鲜能永贞故也。